Kondrót, Maroš, poslanec NR SR (2013-10-22):
Ďakujem pekne, pani predsedajúca. Vážený pán minister, vážené kolegyne, kolegovia, dovoľte mi podať dva pozmeňujúce návrhy k prerokovanému vládnemu návrhu zákona. Obidva majú po tri body. Prednesiem svoj prvý pozmeňujúci návrh. Chcem dopredu avizovať, že bod číslo 3 prečítam ako druhý a bod číslo 2 ako tretí, ale ináč sa nič nezmení, ako to máte rozdané v laviciach. Takže podávam svoj pozmeňujúci návrh k vládnemu návrhu zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov a ktorým sa mení zákon č. 251/2012 Z. z. o energetike a o zmene a doplnení niektorých zákonov v znení zákona č. 391/2012 Z. z. 1. V článku I, 8. bode § 3b odseky 3 až 6 znejú: „(3) Právo na podporu podľa § 3 zaniká pre zariadenie výrobcu elektriny, ak aj bola výrobcovi elektriny počas 15-ročnej doby podpory pri výrobe elektriny na tomto zariadení dvakrát právoplatne uložená pokuta za závažné porušenie povinností, a to dňom právoplatnosti druhého rozhodnutia o pokute. (4) Závažným porušením povinnosti podľa odseku 3 sa rozumie porušenie povinnosti podľa tohto zákona alebo osobitných predpisov, 9c) za ktoré bola výrobcovi elektriny uložená pokuta minimálne vo výške 80-tisíc eur. (5) Právo na podporu doplatkom podľa § 3 ods. 1 písm. c) zaniká pre zariadenie výrobcu elektriny, ak počas 15-ročnej doby podpory doplatkom podľa § 3 ods. 1 písm. c) a) výrobca elektriny neuhradil daňový nedoplatok na dani okrem úroku z omeškania, úroku a pokuty ani v lehote určenej v daňovej exekučnej výzve správcu dane podľa osobitného predpisu, 9d) alebo ani v lehote 15 dní odo dňa právoplatnosti rozhodnutia o odvolaní výrobcu elektriny proti daňovej exekučnej výzve, ak podal výrobca elektriny odvolanie proti daňovej exekučnej výzve a v rozhodnutí v odvolaní bola potvrdená povinnosť výrobcu elektriny nedoplatok uhradiť alebo ani v lehote v určenej v upovedomení o začatí exekúcie podľa osobitného predpisu, 9e) alebo ani v lehote 15 dní odo dňa platnosti rozhodnutia o námietkach proti exekúcii alebo právoplatnosti rozhodnutia odvolaní proti rozhodnutiu, ktorým sa vyhovelo námietkam, ak podal výrobca elektriny námietky proti exekúcii alebo odvolanie proti rozhodnutiu, ktorým sa vyhovelo námietkam, a v rozhodnutí o námietkach alebo v rozhodnutí o odvolaní proti rozhodnutiu, ktorým sa vyhovelo námietkam, bola potvrdená povinnosť výrobcu elektriny nedoplatok uhradiť, b) výrobca elektriny neuhradil nedoplatok na poistnom na zdravotné poistenie ani v lehote 15 dní odo dňa doručenia právoplatného výkazu nedoplatku na zdravotné poistenie alebo ani v lehote 15 dní odo dňa právoplatnosti rozhodnutia Úradu pre dohľad nad zdravotnou starostlivosťou, ak výrobca elektriny podal námietky proti výkazu nedoplatkov; alebo c) výrobca elektriny neuhradil dlžné sumy na poistnom na sociálne poistenie a dlžné sumy na príspevkov na starobné dôchodkové sporenie ani v lehote 15 dní odo dňa doručenia predpisu sociálnou poisťovňou podľa osobitného predpisu. 9f) (6) Dňom zániku podpory je deň márneho uplynutia lehoty na úhrady nedoplatkov alebo dlžných súm podľa ods. 5. Poznámky pod čiarou k odkazom 9c) až 9f) znejú: „9c) zákon č. 251/2012 Z. z., zákon č. 250/2012 Z. z. o regulácii sieťových odvetviach. 9d) § 91 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov. 9e) Zákon č. 233/1995 Z. z. v znení neskorších predpisov. 9f) § 144 a § 152a zákona č. 461/2003 Z. z. o sociálnom poistení v znení neskorších predpisov.“ Odôvodnenie: Doplnenie sa navrhuje z dôvodu spresnenia, aby pokuta nebola ukladá za iné činnosti výrobcu elektriny, aby sa dosiahol účel sankcionovať neplatičov. Z dôvodu väčšej objektivity určenia závažnosti porušenia zákona je určená hranica v hornej polovici zákonného rozsahu a je zrejmé, že ide o závažné porušenie. V prípadoch, kedy nie je určená minimálna hranica bude nápomocné pôvodné navrhované určenie výšky pokuty ako sankcie za závažné porušenie. Navrhovaným doplnením sa má vylúčiť sankcionovanie výrobcov, ktorým nedopatrením vznikne nedoplatok na dani alebo odvodoch, ktorý dobrovoľne vysporiadajú. Naopak, doplnením sa docieli neposkytovanie podpory výrobcom, ktorí porušujú daňové a odvodové povinnosti tým, že vedome neuhrádzajú dane a odvody podľa platnej legislatívy. Navrhuje sa tiež oprava termínov, nakoľko zákon o sociálnom poistení nepozná pojem nedoplatok. Používa iba pojem dlžné sumy. Po doplnení mechanizmu na dobrovoľné splnenie nedoplatkov nie je ďalej dôvod ponechať možnosť opakovaného vedomého porušenia zákona ohľadom platenia daní a odvodov. Bod č. 2. môjho pozmeňovacieho návrhu: V čl. I, v 21. bode sa § 18e) dopĺňa odsekmi 4 a 5, ktoré znejú: (4) Právo na doplatok podľa § 3 ods. 4 písm. h) si výrobca elektriny môže uplatniť v období od 1. januára 2015 do 31. decembra 2018. (5) Ustanovenie § 6 ods. 5 sa vzťahuje na výrobcu elektriny, na výstavbu, rekonštrukciu alebo modernizáciu zariadenia, pre ktorého bola poskytnutá podpora z podporných programov financovaných z prostriedkov štátneho rozpočtu po 1. januári 2014. Odôvodnenie: Výrobca elektriny na všetku elektrinu z obnoviteľných zdrojov energie vyrobenú v zariadení na kombinovanú výrobu s celkovým inštalovaným výkonom nad 5 MW, ak podiel obnoviteľných zdrojov energie v palive je vyšší ako 30 % a podiel tepla dodaného na technologické účely je najviac 40 % z využiteľného tepla, podľa § 3 ods. 4 písm. h) si bude môcť právo na doplatok uplatniť od 1. januára 2013 do 31. decembra 2018. Podpora nebude poskytovaná pre zariadenia, na výstavbu, rekonštrukciu a modernizáciu ktorých bola poskytnutá podpora zo štátneho rozpočtu po účinnosti novely. 3. bod môjho pozmeňovacieho návrhu: V čl. II sa vkladá nový bod, nový 1. bod, ktorý znie: 1. § 27 sa dopĺňa odsekom 5, ktorý znie: „(5) Povinnosti podľa odseku 2 písm. e), f), g), h), i), k), l), a q) sa nevzťahujú na výrobcu elektriny z malého zdroja; povinnosti podľa odseku 2 písm. j) sa nevzťahujú na výrobcu elektriny z malého zdroja, ktorý nepodniká v energetike. Na výrobcu elektriny z malého zdroja pri plnení povinností podľa odseku 2 písm. p) sa nevzťahuje § 41 ods. 3.“ Ďalší text sa označuje ako bod 2. Odôvodnenie: Ide o rovnaký význam ustanovenia, aký je v spoločnej správe, ale z dôvodu nenarušenia krížových odkazov sa dopĺňa ako nový, nový odsek. Uvedené povinnosti nie sú odôvodnené pre výrobcov z malých zdrojov (do 10 kW) a dodržiavanie týchto povinností vyvoláva väčšie náklady a vyvolanú administratívnu záťaž, ako je ich potenciálny prínos. Poskytovanie údajov o výrobe z obnoviteľných zdrojov a najmä plán výroby na ďalšie obdobie je v praxi technicky ťažko splniteľný a dá sa efektívnejšie nahradiť súčinnosťou prevádzkovateľa distribučnej sústavy s organizátorom krátkodobého trhu s elektrinou. Celková dodávka elektriny z malých zdrojov predstavovala v roku 2012 len 0,02 % zo všetkej elektriny dodanej do elektrizačnej sústavy Slovenskej republiky, ale administratívne to predstavovalo korešpondenciu medzi niekoľkými tisíckami subjektov a prínos tejto činnosti bol zanedbateľný. O všetkých troch bodoch môjho prvého pozmeňovacieho návrhu žiadam hlasovať spoločne a v náväznosti na predložený pozmeňujúci návrh vynímam body 9, 21 a 24 spoločnej správy na osobitné hlasovanie. Vážené kolegyne, kolegovia, predkladám svoj 2. pozmeňujúci návrh k predmetnému vládnemu návrhu zákona. 1. V čl. I, v 11. bode § 4a odsek 1 písm. c) znie: „c) bezplatnú montáž rozpínacieho zariadenia na mechanické oddelenie kontaktov pripojenia pri strate napätia v distribučnej sústave, ak je možná prevádzka malého zdroja počas beznapäťového stavu v distribučnej sústave, keď je elektrická inštalácia odberného miesta a zdroja na výrobu elektriny mechanicky oddelená od distribučnej sústavy.“ Odôvodnenie: Z technického hľadiska má význam montáže rozpínacieho zariadenia iba pri tých výrobných zdrojoch, ktoré sú schopné fungovať aj po odpojení od distribučnej sústavy, čiže v režime ostrovnej prevádzky. Ak by totiž po odpojení od distribučnej sústavy výrobné zariadení prestalo fungovať, tak je uvedená povinnosť samoúčelná a bezpredmetná, rovnakú funkcionalitu, odpojiť sa pri poklese napätia už zabezpečuje zariadenie výrobcu elektriny. Bez tejto funkcionality nie je možné malý zdroj pripojiť, a preto je ďalšie rozpínacie zariadenia duplicitné. 2. V čl. II sa vkladá nový 1. bod, ktorý znie: 1. V § 2 písm. b) bod 12 znie: „12. odberným miestom miesto odberu elektriny pozostávajúce z jedného meracieho bodu,“. Doterajší text sa označuje ako bod 2. Odôvodnenie: Navrhuje sa spresnenie definície odberného miesta v elektroenergetike. Potreba doplnenia vyplynula z aplikačnej praxe, nakoľko dochádza k nejednoznačnému výkladu, čo je považované za jedno odberné miesto, ak je toto odberné miesto pripojené do rôznych napäťových úrovní, a to veľmi vysokého napätia, vysokého napätia alebo nízkeho napätia. Návrhom sa zabezpečí, že pripojenie odberného miesta sa bude posudzovať samostatne. 3. V čl. II sa dopĺňa nový 2. bod, ktorý znie: 2. V § 41 ods. 6 text za bodkočiarkou znie: „odovzdávacím miestom je miesto odovzdania elektriny pozostávajúce z jedného meracieho bodu.“ Odôvodnenie: Navrhuje sa spresnenie definície odovzdávacieho miesta výrobcu elektriny. Potreba doplnenia vyplynula z aplikačnej praxe, nakoľko dochádza k nejednoznačnému výkladu, čo je považované za jedno odovzdávacie miesto výrobcu elektriny, ak je toto odovzdávacie miesto pripojené do rôznych napäťových úrovní, a to veľmi vysokého napätia, vysokého napätia alebo nízkeho napätia. Návrhom sa zabezpečí, že pripojenie odovzdávacieho miesta sa bude posudzovať samostatne. Ostatné body sa primerane prečíslujú. Ďakujem, pani predsedajúca, skončil som.